Macron afirmă că ISIS se află în spatele atacului din Moscova
Președintele francez Emmanuel Macron a declarat luni că Franța are informații potrivit cărora o ramură a grupării terorist Statul Islamic (SI) a comis atacul de vineri dintr-o sală de concerte din Moscova, avertizând totodată Rusia să nu folosească atacul în războiul împotriva Ucrainei, transmite agenția AFP.
Franța are informații potrivit cărora "o entitate a Statului Islamic a fost cea care a planificat atacul și l-a executat", a declarat Macron reporterilor după ce a sosit într-o călătorie în regiunea franceză din America de Sud, Guyana Franceză, adăugând că "acest grup specific a avut mai multe tentative (de atacuri) pe teritoriul nostru".
El a avertizat însă împotriva oricărei "exploatări" a atacului de către Rusia, spunând că ar fi "cinic și contraproductiv ca Rusia să folosească acest context pentru a încerca să îl întoarcă împotriva Ucrainei".
Emmanuel Macron a precizat că Franța a "propus serviciilor ruse, precum și partenerilor noștri din regiune, o cooperare sporită" în lupta împotriva terorismului, "ținând cont de informațiile de care dispun serviciile noastre și de elementele care le pot fi utile rușilor".
Întrebat dacă ar putea discuta direct cu omologul său rus, el a răspuns că, "într-o primă fază", contactele vor fi la nivel "tehnic și ministerial".
"Vom vedea cum evoluează contextul și dacă zilele sau săptămânile următoare justifică acest lucru", a adăugat el.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank